Jens Joel (S), 2012-04-26:
Tak for ordet.
Jeg har glædet mig til i dag, må jeg sige, ikke blot fordi det altid er en fornøjelse at få en rask europapolitisk debat med gode kollegaer, men også fordi den finanspagt, vi diskuterer netop i dag, er en helt afgørende forudsætning, for at Europa og det europæiske samarbejde kommer ud af krisen.
Finanspagten skal sikre styr på butikken, kontrol over gælden og sikre en sund balance i økonomien.
Finanspagten skal være med til at genskabe den helt nødvendige tillid til økonomien i Europa.
Det er fundamentet og hele forudsætningen, for at vi igen skal kunne skabe vækst og arbejdspladser i Europa.
Vi Socialdemokrater mener ikke, at finanspagten er hele løsningen.
Man kan ikke skabe ny vækst og arbejdspladser udelukkende ved at skære ned.
Det er vigtigt for danskerne, at der er styr på pengene herhjemme, men det er faktisk også mindst lige så afgørende for os, at de andre europæiske lande har orden i økonomien.
Vores skæbne hænger uløseligt sammen på tværs af grænser i Europa.
Næsten en halv million danskere har et arbejde, fordi vi sælger varer på det indre marked.
Over 60 pct. af vores eksport går til andre EU-lande.
Med andre ord rammer kriser i Europa ikke kun de grækere, som lige nu kæmper en meget hård kamp for at komme tilbage på sporet, men det rammer også arbejdspladserne herhjemme.
Derfor har vi fra starten gjort det klart, at Europa kan regne med vores støtte til en holdbar og sund økonomi.
Vi skal så at sige gøre vores hjemmearbejde bedre i fremtiden, ikke bare i nogle hovedstæder, men i alle landene.
Jeg tror faktisk, den vil få afgørende betydning med hensyn til at sikre tillid til og styr på den europæiske økonomi, så der bliver ryddet op i de gældsplagede lande.
Aftalens krav ligger helt på linje med regeringens generelle fokus på ansvarlig økonomisk politik, herunder de danske målsætninger om strukturel balance i de mellemfristede planer.
Det er vigtigt at gøre sig klart, at det ikke er EU, der bestemmer, hvor høje skatter vi vil opkræve, det er ikke EU, der bestemmer, hvilken velfærd der skal være råd til.
Det er noget, vi bestemmer i Folketinget i dag og i fremtiden.
Det, finanspagten og EU her siger, er, at der skal være sammenhæng mellem, hvor mange penge vi bruger, og hvor mange penge vi har.
Mig bekendt er der ikke nogen af Folketingets partier, som for alvor bringer det princip i tvivl.
Derfor er der heller ikke tale om, at EU påtvinger os en ansvarlighed, som vi ikke har lyst til at have.
Regeringen og Socialdemokraterne har kæmpet for at få en aftale, der tog hensyn til særlige danske interesser, på plads.
Vi har gjort det klart fra starten, at uanset hvad skulle det danske euroforbehold respekteres.
Vi har gjort klart, at vi gerne vil lave en budgetlov – det havde vi sådan set allerede foreslået – men vi vil ikke ændre grundloven.
Og vi har gjort det klart, at vi vil have respekt for den måde, hvorpå vi i Danmark opgør den strukturelle balance.
Det er på den baggrund regeringens og Socialdemokraternes klare opfattelse, at Danmark skal deltage i aftalen og lade os omfatte af aftalens bestemmelser.
Finanspagten vil jo, uanset hvad Danmark gør, være afgørende for, hvordan den økonomiske politik føres fremover.
Også af den grund har vi en interesse i at slå fast med syvtommersøm, at vi har tænkt os at følge pagten.
Jeg vil gerne bare lige for en god ordens skyld sige, for jeg tror også, der er en del spørgere, der vil sige noget til det, at vi har den fuldstændig klare holdning, at den danske tilslutning ikke vil komme i konflikt med euroforbeholdet.
Det har været helt afgørende undervejs i processen, som jeg nævnte før.
Regeringen står vagt om euroforbeholdet, og det var ganske enkelt en forudsætning for, at vi overhovedet ville bakke pagten op.
Alt i alt er det vores opfattelse, at finanspagten vil være helt afgørende for tilliden og fremdriften i dansk og europæisk økonomi.
Vi kan ikke læne os tilbage nu og tro, at alle problemer er løst.
Vi er nødt til at kæmpe hårdt for at sikre vækst og nye arbejdspladser, men orden i økonomien er en afgørende forudsætning.
Danmark skal være med i finanspagten, fordi det er i Danmarks interesse.
Og Danmark skal være med, fordi vi ved, at de allerstørste problemer kan vi kun løse i fællesskab.
Jeg glæder mig til debatten.